דאימונד, המפקח על ה-CIA, מגלה שהמקורות הערביים מסרו לארגונו מידע על שניים מחברי 'חמישית מינכן' בלבד, בעוד בשדה התעופה היו שלושה. החברה השלישית היא חנה שטרן, שלאחר קטל חברה עלתה על הטיסה המיועדת לעיר פו שבדרום צרפת. תוכניתם של חברי התא הייתה לבקש עזרה וייעוץ מניקולאי הל, המתגורר בסמוך לפו, בטרם ימשיכו ללונדון, בגלל מותו של אסא שטרן מסרטן. חנה מצליחה להגיע לביתו של הל, והוא מודיע לה כי הידידות ששררה בינו ובין אסא שטרן, דודה של חנה, תספיק רק כדי להחזיר את חנה בשלום לביתה, וכי הוא אינו מתכוון לעזור לה לבצע את המשימה בלונדון.
באותו הזמן, מגלה דאימונד כי חנה נמצאת בקשר עם ניקולאי הל. הוא מחליט לעשות הכול על מנת למנוע ממנו לסכל את פעולת המחבלים בלונדון. הוא מפעיל את כוחה של חברת האם על מנת להחרים אדמות ששייכות להל בויומינג, וסכום כסף גדול ששיך לו בחשבון בנק בשווייץ. הוא מגיע לבקר את הל בטירתו ומודיע לו על החרמת הנכסים, ועל כך שהל ייענש בחומרה אם ינסה לסכל את פעולת הטרוריסטים. הל מחליט לשמור על פרופיל שקט, מכיוון שכבר פרש לגמלאות ואין בכוונתו לחזור לעבודה. ליתר ביטחון, הוא משכן את חנה בבקתה מוגנת בהרים על מנת שלא ינסו אנשיו של דאימונד לפגוע בה.
לרוע המזל, מצליחים אנשיו של דאימונד להרוג את חנה. מתוך כעס וצער על מותה של חנה, ותחושת מחויבות כלפיה, מחליט ניקולאי הל לעצור את פעולת הטרוריסטים בלונדון. בדרכו לשם, הוא מבקר אצל מוריס דה-לאנדה הגוסס, וקונה ממנו לפני מותו מידע לסחיטת הרשויות בבריטניה, על מנת שיניחו לו לבצע את הפעולה בלונדון. הפעולה מסתיימת בהצלחה, בהריגת כל הטרוריסטים הערבים מבלי שאיש יבחין בהם. ניקולאי חוזר לביתו, ויוצא עם ידידו לה קגו אל מערה עצומה בהרים אותה גילו השניים מספר חודשים קודם, על מנת להגן על עצמו מפעולת נקמה של דאימונד ו'חברת האם'. במהלך הירידה לנקבת המערה, מגיעים דאימונד ואנשיו אל פתחה של הנקבה כתוצאה מהלשנה של אחד מבני המקום, ומותירים את לה קגו תלוי על חבל בגובה עשרות מטרים, בדרכו לתחתית המערה. באין ברירה נופל לה קגו אל מותו.
ניקולאי חוצה את המערה הארוכה והקשה למעבר, ומגיע לבסוף לפתחה השני, שלדאימונד כלל לא היה ידוע על קיומו. אך פתחה השני של המערה הוא מחילה צרה שדרכה שוטף נהר תת-קרקעי הזורם במהירות ובכוח וממלא את המערה עד גגה הנמוך. לנקודה זו הגיעו ניקולאי ולה קגו באחד ממסעותיהם הקודמים במערה, ולכן הביאו איתם בפעם הזו ציוד צלילה, בתקווה שיוכלו לעבור ולצאת מצידה השני של המערה. כעת משתמש ניקולאי בציוד הצלילה הזה כדי לעבור, בקושי, בפתחה הצר של המערה, ולצאת אל העולם הפתוח.
בחוץ מגלה ניקולאי כי אנשיה של 'חברת האם' שרפו והרסו חלק ניכר מביתו כנקמה על סיכול הפעולה בהיתרו. האנה עצמה נפצעה קשות ונתעוורה כתוצאה מפגיעה של רסיסי זכוכית. בחוזרו לביתו ההרוס למחצה, מגלה ניקולאי מכתב אחרון מידידו דה-לאנדה, ובו מידע המיועד לסחיטתה של ארצות הברית, ומכיל פרטי מידע מעניינים ביותר על פרשית רצח קנדי. הוא מביא את המידע בפגישתו עם יושבת הראש של חברת האם, ודורש (וגם מקבל), את כל הנכסים שהוחרמו ממנו על ידי חברת האם, 6 מיליון דולר לבנייה מחדש של ביתו ההרוס, ואת אישורה של יושבת הראש לרציחתם של מר דאימונד ושני עוזריו אשר עזרו לו לבצע את רציחתם של חנה ולה קגו - דאריל סטאר, אקדוחן טקסני מהCIA, ו'מר חמן', שם הצופן שהוצמד לאחד ממקורביו של יאסר ערפאת, ככל הנראה. השניים נשלחים לכאורה על ידי חברת האם לדרומה של צרפת כדי למצוא את 'הגמד'. ניקולאי מוליך אותם בסתר אל הרי הפירנאים, ושם הורגם בקרב מכור מראש, כנגד הרוצח השכיר הטוב בעולם.
מושג השיבומי.
מושג השיבומי שעל שמו נקרא הספר, אינו קיים למעשה בשפה היפנית באופן בו הוא מתואר בספר. משמעותה המקורית של המילה "שיבומי" עוותה ידי המחבר כדי להתאים לרוח ספרו. בספר, המושג מתייחס אל תכונה אנושית נדירה; אסתטיות ייחודית של פשטות, עדינות וצניעות, המאפיינת מיסטיקנים ופילוסופים לאחר שנים ארוכות של לימוד והגות במטרה להגיע למעלה זו. לאחר שהסביר לו גנרל קישיקאווה את משמעותו של המושג, הייתה שאיפתו העיקרית של ניקולאי בחייו להפוך לאיש של שיבומי, ונראה כי במידת מה הוא אכן הצליח בכך. אך יש לזכור שבשפה היפנית אין שימוש כזה למילה שיבומי.
הספר ומשחק הגו.
משחק הגו נוטל חלק חשוב בספר, גם אם משחקים ממש מתוארים רק בצעירותו של ניקולאי. הספר מחולק לשישה חלקים הנקראים בשמות מונחים מעולם הגו.
טבח הספורטאים הישראלים במינכן
העי&quot;ג
העי"ג (ענק ידידותי גדול; באנגלית: The BFG) הוא ספר ילדים שנכתב על ידי רואלד דאל ואויר על ידי קוונטין בלייק. הספר יצא לאור לראשונה בשנת 1982. הספר תורגם לעברית על ידי אורי בלסם, ויצא לאור בישראל כחלק מסדרת "מרגנית" של הוצאת זמורה ביתן בשנת 1987.
עלילה.
במרכז הסיפור ילדה יתומה בשם סופי, המתגוררת בבית יתומים באנגליה. לילה אחד, כאשר אף אחד אינו נמצא ברחוב, סופי מתקשה להירדם ומבעד לחלון החדר רואה יצור ענקי שמסתובב ברחוב. היצור עוצר ליד כל בית ונושף מתוך חצוצרה גדולה לכל חלון. כשמתקרב היצור לחלון בית היתומים סופי מתחבאת מתחת לשמיכה, אך היצור שם לב אליה וכהרף עין נוטל אותה בתוך השמיכה ולוקח אותה איתו. מהירות צעדיו של הענק מתגברים בכל צעד וסופי מרגישה שהוא עף באוויר. כעבור זמן מהירותו מואטת עד לעצירתו המוחלטת.
סופי יוצאת מהשמיכה שבה הוחזקה ורואה לראשונה את היצור. ממרומי גובהו, השווה ערך לבניין קומות, הענק מציג את שמו בשם עי"ג או ענק ידידותי גדול. השניים מבלים זמן רב ביחד וסופי מבינה שהענק יצור חביב. עיסוקו של הענק מתגלה בפניה כאחראי על תפיסת חלומות והשמירה עליהם עד להפצתם. העי"ג הולך מדי יום ביומו לארץ החלומות, שם הוא תופס חלומות בעזרת רשת ענקית. את החלומות הוא מאחסן במדפים שבמערתו, עד שהוא הולך ונושף אותם לילדים מרחבי העולם. את החלומות הרעים, לעומת זאת, הוא שומר כדי שלעולם ילדים לא יצטרכו לסבול אותם.
סופי מתוודעת גם לסיפוריו של העי"ג על הענקים הרשעים שנוהגים לאכול ילדים מרחבי העולם. העי"ג הוא יצור חריג בארץ הענקים, שכן גובהו הוא כמחצית מגובהם של שאר הענקים, והוא לא אוכל ילדים כלל. במקום ילדים, התזונה של עי"ג מורכבת מליפלופונים, מאכל מגעיל שהוא אוכל מפני שאין שום תחליף. כמו כן הוא שותה גזגזוז, משקה שכל הענקים שותים ובו הגזים לא עולים למעלה כפי שמוכר לבני האדם, אלא דווקא יורדים למטה.
אחרי צרות רבות עם הענקים הרשעים, עי"ג וסופי מחליטים לצאת נגדם ולנסות להציל את ילדי העולם. בעצתה של סופי העי"ג מכין חלום שמסביר על קיומם של הענקים, עי"ג וסופי. הם מגיעים לארמון של מלכת אנגליה והעי"ג גורם לה לחלום אותו. בלילה שלאחר החלום, המלכה קמה בבוקר ומוצאת על אדן החלון של חדרה את סופי, כפי שחלמה שיקרה.
המלכה מתוודעת לקיומם של העי"ג והענקים הרשעים. לאחר דיון משותף עם העי"ג, סופי וראשי הצבא שלה מוסכם שהענקים ייתפסו על ידי חיילי הצבא וייכלאו בכלובים. לאחר שהתוכנית מצליחה, הענקים הרשעים נאלצים לאכול ליפלופונים למשך שאר ימות חייהם. העי"ג, בעזרתה של סופי, לומד קרוא וכתוב, ונעשה סופר. הוא כותב את הספר העי"ג.
בספר מראה דאל כיצד דברים שנראים ברורים בתרבות מסוימת (התרבות האנושית), הפוכים לחלוטין בתרבות שונה (תרבות הענקים),כגון היחס לגיהוקים וכדומה, וכן אכילת אדם אצל הענקים, שאת ההימנעות ממנה הוא משווה לצמחונות.
הדמויות הפועלות בספר.
בפתיחת הספר, דאל מציג את הדמויות הפועלות בספר, ומחלק אותן לבני אדם ולענקים.
בני אדם.
מלבד הדמויות הללו קיימות עוד כמה דמויות אנושיות משניות. למשל, על מנת לאמת את סיפורם של העי"ג ושל סופי בדבר הענקים, מלכת אנגליה משוחחת עם מלך סעודיה ועם הסולטאן של העיר בצרה שבעיראק. כמו כן, במהלך הספר מוזכרים פעמים רבות סוגים של ילדים שונים ברחבי העולם אותם אוהבים או לא אוהבים הענקים ללעוס. כך למשל, בקבודם אומר לעי"ג שהוא רוצה לבלוע צילונים כי "אין כמו לשבת בצל ולבלוס צילוני מבוצל".
ענקים.
לרוב הענקים אין תפקיד משמעותי בספר כפרטים, אלא רק כחלק מקבוצת ענקים שהולכים מדי לילה לאכול ילדים ברחבי העולם. חורגים מכלל זה הם בקבודם, אשר בשלב מסוים נכנס למערתו של העי"ג וכמעט ובולע את סופי, וכן קצוצבשר, שהעי"ג נושף לפיו סיוט שתפס כדי ליצור המולה בין הענקים.
הקושי בתרגום הספר.
בספרו, רואלד דאל משתמש רבות בלשון נופל על לשון ובמשחקי מילים אחרים. לפיכך, הספר אינו פשוט לתרגום מאנגלית. בתרגום הספר, קיימות מספר בעיות:
ראשית, שמות הענקים גזורים מהלחם בסיסים הקשור לאכילת ילדים. כך למשל, הענק שבמקור האנגלי נקרא "Bonecruncher" הפך ל"בולעצם". יש עוד מילים מומצאות בסגנון דומה בספר. לדוגמה, המאכל שהעי"ג אוכל בלית ברירה הוא ליפלופון, תרגום מאנגלית של Snozzcumber.
כמו כן הענקים מרבים לדבר על סוגי הילדים בעולם, ותכונות הילדים נגזרות משם המקום, מה שמהווה אתגר לא פשוט לתרגום. למשל, במקור האנגלי, ילדי יוון (Greece) הם שומניים (Greasy), ולפיכך הענקים אף פעם לא אוכלים אותם. המתרגם בחר במקרה זה לתרגם את ילדי יוון השומניים לילדי קשמיר, שהם קשים ומרים, כדי לשמר את העיקרון לפיו הענקים בוחלים בילדים אלו.
בעיה נוספת מבחינת התרגום היא שכל הענקים, ובהם העי"ג, לא מדברים באופן נכון. השגיאות, הן בהגייה של המילים והן בכתיבתן, מהוות חלק אינטגרלי בספר, ולכן המתרגם נאלץ לתרגם גם אותן. דוגמה שכזו ששגורה לאורך כל הספר, היא שגיאתו של עי"ג שקורא לבני האדם (Human beings), קטניות אדם (Human beans).